Για μία ακόμα χρονιά το Αρχαιολογικό Μουσείο Ηρακλείου και ο αρχαιολογικός χώρος της Κνωσού αναδείχτηκαν... πρωταθλητές στην προτίμηση των επισκεπτών πανελλαδικά, με την αύξηση των επισκεπτών σε όλη τη χώρα σε μουσεία και αρχαιολογικούς χώρους να φτάνει το εντυπωσιακό 55,9%, ενώ σε εισπράξεις το 109,6% για τη δεκαετία 2007-2017.

Η Κνωσός κατατάχτηκε δεύτερη σε επίπεδο χώρας για το 2017, σύμφωνα με τα στοιχεία της Ελληνικής Στατιστικής Αρχής, με πρώτη για τους αρχαιολογικούς χώρους της Ελλάδας την Ακρόπολη της Αθήνας, τρίτη την Αρχαία Ολυμπία και τέταρτη την Επίδαυρο.

Όσον αφορά στην κίνηση το 2017 στα μουσεία της χώρας, το Αρχαιολογικό του Ηρακλείου ήρθε τρίτο μετά από το φημισμένο σε ολόκληρο τον κόσμο Μουσείο της Ακρόπολης, που κατέχει σταθερά την πρώτη θέση, και το δεύτερο, Εθνικό Αρχαιολογικό, στην Αθήνα.

Το 2017 επισκέφτηκαν την Κνωσό 634.710 άνθρωποι (611.455 το 2016), ενώ το Αρχαιολογικό Μουσείο Ηρακλείου 426.191 άτομα το 2017 και 394.915 το 2016.

Οι επισκέπτες της Κρήτης είναι σταθεροί στην επιλογή των αρχαιολογικών χώρων του νησιού μας, με μόνη διαφορά, όπως δείχνουν τα στοιχεία του 2017 σε σχέση με εκείνα του 2016, την κίνηση στον Κούλε.

Το φρούριο, το οποίο άνοιξε τις πύλες του στα τέλη του 2016, είχε πέσει τότε στην 6η θέση στο νομό Ηρακλείου με 38.455 επισκέπτες, ενώ την περασμένη χρονιά ανέβηκε ξανά στη δεύτερη θέση με 162.148 άτομα να το επισκέπτονται συνολικά. Τρίτος σε επισκεψιμότητα αρχαιολογικός χώρος για το 2017, πάντα για το Ηράκλειο, αναδείχτηκε το ανάκτορο της Φαιστού με 95.182 λάτρεις της ιστορίας που πέρασαν τις πύλες του, τέταρτη ήταν η διάσημη από την αρχαιότητα Γόρτυνα με 69.3030 επισκέπτες, πέμπτα με μικρή διαφορά τα Μάταλα, μάλλον για ευνόητους λόγους λόγω παράδοσης και παραλιών, με 60.224 επισκέπτες, έκτο το ανάκτορο των Μαλίων με 49.263 επισκέπτες, έβδομη η Αγία Τριάδα με 10.283, και όγδοη στο νομό Ηρακλείου η Τύλισος με 2.193 επισκέπτες για το 2017.

Το 2016, λόγω της διαφοροποίησης με τον Κούλε, η οκτάδα περιελάμβανε κατά σειρά επισκεψιμότητας την Κνωσό, τη Φαιστό, τη Γόρτυνα, τα Μάταλα, τα Μάλια, τον Κούλε, την Αγία Τριάδα και την Τύλισο.

Συνολικά το 2016 τους αρχαιολογικούς χώρους του Ηρακλείου επισκέφτηκαν 880.140 άνθρωποι, ενώ το 2017 ο αριθμός αυτός εκτοξεύτηκε στους 1.083.305. Οι καλύτεροι μήνες ήταν, όπως είναι λογικό, ο Ιούλιος και ο Αύγουστος, ενώ πάνω από 100.000 επισκέπτες κατέκλυσαν τους αρχαιολογικούς χώρους του Ηρακλείου όλους τους μήνες, από το Μάιο έως και τον Οκτώβριο, και τις δύο χρονιές.

Όσον αφορά στο Αρχαιολογικό Μουσείο Ηρακλείου, το 2017 πέρασαν τις πύλες του 426.191 επισκέπτες, όταν το 2016 αυτοί ήταν 394.915, αριθμός εντυπωσιακός σε σχέση με τους 201.657 το 2015 και τους 198.942 το 2014. Σταθεροί στις επιλογές τους είναι οι τουρίστες και στην υπόλοιπη Κρήτη. Στο Λασίθι την πρωτιά κατέχει η Σπιναλόγκα με 393.696 επισκέπτες το 2017 και 353.304 το 2016, δεύτερο έρχεται το σπήλαιο του Ψυχρού, το γνωστό μας Δικταίο Άντρο, με 167.397 και 148.652 επισκέπτες αντίστοιχα, και ακολουθούν η Λατώ, τα Γουρνιά, το ανάκτορο της Ζάκρου και το φρούριο Καζάρμα της Σητείας. Μικρή είναι η διαφορά μεταξύ των Γουρνιών και του αρχαιολογικού χώρου του Παλαίκαστρου, που αντάλλαξαν την 8η και την 7η θέση του 2016 με την 7η και την 8η αντίστοιχα το 2017.

Η “απογείωση” της φήμης της Ελεύθερνας

Για το Ρέθυμνο είναι εντυπωσιακή η εκτόξευση της Αρχαίας Ελεύθερνας... από μηδέν επισκέπτες το 2016 σε 4.814 το 2017, κάτι που βεβαίως σχετίζεται άμεσα με τη λειτουργία του Μουσείου στην περιοχή. Να διευκρινιστεί το προφανές: ότι, δηλαδή, το μηδέν δεν μπορεί να σημαίνει ότι δεν υπήρξαν μεμονωμένοι επισκέπτες στον αρχαιολογικό χώρο, αλλά ότι εκείνος δεν περιλαμβάνονταν στη λίστα των επισκέψιμων αρχαιολογικών χώρων.

Είναι επίσης χαρακτηριστικό, για το πόσο δυναμική είναι η πορεία και πόσο μεγαλώνει η φήμη του, ότι το 2016 τις πύλες του νέου Μουσείου της Ελεύθερνας πέρασαν 4.068 επισκέπτες, αριθμός ο οποίος εκτινάχτηκε στους 41.028 το 2017, ξεπερνώντας ακόμα και το Αρχαιολογικό Μουσείο Ρεθύμνου, το οποίο είχε, σημειωτέον, μεγάλη αύξηση στην επισκεψιμότητά του το 2017 (από 6.520 το 2016 σε 18.902 την περασμένη χρονιά). Για το Ρέθυμνο, το 2017 ο πιο δημοφιλής αρχαιολογικός χώρος ήταν οι Αρμένοι και ακολουθεί η Ελεύθερνα και το Μοναστηράκι.

Τέλος, για τα Χανιά στους αρχαιολογικούς χώρους που παραθέτει η ΕΛ.ΣΤΑΤ. βρίσκεται μόνο η Άπτερα με 19.040 επισκέπτες το 2016 και 38.669 το 2017.